b'\n_START_ARTICLE_\nMatti Mikkola\n_START_PARAGRAPH_\nMatti Mikkola (s\xc3\xbcndinud 24. veebruaril 1945 Helsingis) on soome \xc3\xb5igusteadlane. _NEWLINE_1970. aastal sai ta Helsingi \xc3\x9clikoolis \xc3\xb5igusteaduse magistriks, 1976. aastal samas litsentsiaadiks. 1979. aastal sai Helsingi \xc3\x9clikoolis \xc3\xb5igusteaduse doktoriks v\xc3\xa4itekirjaga "Ty\xc3\xb6tt\xc3\xb6myysturvan ehdoista: oikeustieteellinen tutkimus ty\xc3\xb6tt\xc3\xb6myyskorvauksen hakijan asemasta ja oikeussuojasta"._NEWLINE_1986. aastal sai ta Helsingi \xc3\x9clikooli t\xc3\xb6\xc3\xb6\xc3\xb5iguse professoriks. 1986\xe2\x80\x931991 oli ta ka Ume\xc3\xa5 \xc3\x9clikooli \xc3\xb5igusfilosoofia professor ja 1999\xe2\x80\x932001 Tartu \xc3\x9clikooli k\xc3\xbclalisprofessor sotsiaalpoliitika alal. 2013. aastast on ta Helsingi \xc3\x9clikooli emeriitprofessor._NEWLINE_Aastatel 1995\xe2\x80\x932006 oli ta Euroopa sotsiaal\xc3\xb5iguste komitee liige, 1997\xe2\x80\x931998 sama komitee asepresident, 1999\xe2\x80\x932000 president, 2001\xe2\x80\x932002 pearaport\xc3\xb6\xc3\xb6r. _NEWLINE_Ta oli 1995. aastal j\xc3\xb5ustunud Eesti sotsiaalhoolekande seaduse eeln\xc3\xb5u \xc3\xbcks autoreid._NEWLINE_Eesti keeles on talt ilmunud 1998. aastal raamat "Sotsiaalhoolekanne" (kaasautor Merle Malvet), 2004. aastal artikkel "Eesti sotsiaalse \xc3\xb5iguse areng ja koost\xc3\xb6\xc3\xb6 Soomega" ajakirjas Riigikogu Toimetised ja mitu artiklit ajakirjas Sotsiaalt\xc3\xb6\xc3\xb6.'